ddrg/super_eurlex huggingface dataset:
Uredba Komisije (ES) št. 2523/95

z dne 27. oktobra 1995

o spremembi Uredbe (ES) št. 1372/95 o podrobnih pravilih za izvajanje sistema izvoznih dovoljenj v sektorju perutninskega mesa

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2777/75 z dne 29. oktobra 1975 o skupni ureditvi trga za perutninsko meso [1], kakor je bila nazadnje spremenjena z Aktom o pristopu Avstrije, Finske in Švedske in z Uredbo (ES) št. 3290/94 [2], in zlasti členov 3(2) in 8(12) Uredbe,

ker so z Uredbo Komisije (ES) št. 1372/95 [3] določena podrobna pravila za izvajanje sistema izvoznih dovoljenj v sektorju za perutninsko meso;

ker je treba posebne pogoje za dostop do izvoznih dovoljenj za nekatere tradicionalne trge v prehodnem obdobju spremeniti, da bi olajšali dostop do nekaterih proizvodov;

ker so izkušnje pokazale, da je treba Komisiji v primeru prevelikega števila zahtevkov, ko je treba sprejeti posebne ukrepe, omogočiti, da te ukrepe prilagodi glede na kategorijo proizvoda in namembni kraj;

ker Upravljalni odbor za perutninsko meso in jajca ni dostavil svojega mnenja v roku, ki ga je določil predsednik,

SPREJELA NASLEDNJO UREDBO:

Člen 1

Uredba (ES) št. 1372/95 se spremeni, kot sledi:

1. V členu 3 se:

(a) drugi pododstavek odstavka 2 nadomesti z naslednjim besedilom:

"Za izvoz celih piščancev, ki se uvrščajo v tarifni oznaki 0207 21 10 900 in 0207 21 90 190 nomenklature kmetijskih proizvodov za izvozna nadomestila za države, navedene v Prilogi IV, lahko do 30. junija 1996 za izvozna dovoljenja zaprosijo samo fizične ali pravne osebe, ki pristojnim organom dokažejo, da so v vsakem od obeh koledarskih let pred letom, za katerega je vložen zahtevek za dovoljenje, izvozile najmanj 1000 ton proizvodov, ki se uvrščajo v tarifne oznake KN 0207, 160220, 160231 in 160239.";

(b) zadnji pododstavek odstavka 4 se nadomesti z naslednjim besedilom:

"Ti ukrepi se lahko prilagodijo glede na kategorijo proizvoda in namembni kraj.";

2. Priloga IV k Uredbi (ES) št. 1372/95 se nadomesti s Prilogo k tej uredbi.

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. oktobra 1995

Za Komisijo

Franz Fischler

Član Komisije

[1] UL L 282, 1.11.1975, str. 77.

[2] UL L 349, 31.12.1994, str. 105.

[3] UL L 133, 17.6.1995, str. 26.

--------------------------------------------------

PRILOGA

PRILOGA IV

Armenija

Azerbajdžan

Gruzija

Rusija

Uzbekistan

Tadžikistan

Angola

Savdska Arabija

Kuvajt

Bahrajn

Katar

Oman

Združeni arabski emirati

Jordanija

Republika Jemen

Libanon

Iran

--------------------------------------------------
Uredba Komisije (ES) št. 2917/95

z dne 18. decembra 1995

o spremembi Uredbe (ES) št. 1162/95 o posebnih podrobnejših pravilih za uporabo sistema uvoznih in izvoznih dovoljenj za žita in riž

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Komisije (ES) št. 1162/95 z dne 23. maja 1995 o posebnih podrobnejših pravilih za uporabo sistema uvoznih in izvoznih dovoljenj za žita in riž [1], kakor je bila nazadnje spremenjena z Uredbo (ES) št. 2147/95 [2], in zlasti člena 12 Uredbe,

ker je treba pri prilagoditvi nadomestil upoštevati znesek, enak mesečnemu povečanju intervencijske cene za neoluščeni riž v mesecih od oktobra do julija;

ker so ukrepi, predvideni s to uredbo, v skladu z mnenjem Upravljalnega odbora za žita,

SPREJELA NASLEDNJO UREDBO:

Člen 1

Členu 12 Uredbe (ES) št. 1162/95 se dodata odstavka 4 in 5:

"4. Znesek nadomestila, ki se uporablja skladno s členom 14 Uredbe (EGS) št. 1418/76 za proizvode, navedene v členu 1(1)(a) in (b) te uredbe, se v mesecih od oktobra do vključno julija prilagodi za znesek, enak mesečnemu povečanju intervencijske cene za neoluščeni riž, določene za tisto tržno leto, na podlagi stopnje predelave in ustreznega količnika predelave.

5. Kadar seže rok veljavnosti dovoljenja preko konca tržnega leta, se nadomestila zmanjšajo za razliko med intervencijskima cenama za neoluščeni riž v dveh tržnih letih, na podlagi stopnje predelave in ustreznega količnika predelave.

Razlika v ceni nastopi 1. septembra in se opredeli kot:

(a) razlika za intervencijsko ceno za neoluščeni riž za prejšnje in novo tržno leto, brez kakršnega koli mesečnega povečanja;

(b) znesek, enak mesečnemu povečanju, pomnožen s številom mesecev od oktobra in do vključno meseca, ko je bil vložen zahtevek za dovoljenje.

Navedena dejavnika se preračunata z ustreznim količnikom predelave, veljavnim v času izvoza proizvoda.

Nadomestila se znižajo za (a) in (b) na podlagi stopnje brušenosti in se povečajo od oktobra novega tržnega leta za mesečno povečanje, ki velja za novo tržno leto, skladno s pravili iz odstavka 4."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se za dovoljenja, izdana 1. septembra 1995 ali pozneje.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. decembra 1995

Za Komisijo

Franz Fischler

Član Komisije

[1] UL L 117, 24.5.1995, str. 2.

[2] UL L 215, 9.9.1995, str. 4.

--------------------------------------------------
Uredba Komisije (ES) št. 2993/95

z dne 19. decembra 1995

o spremembi Uredbe (ES) št. 1518/95 o določitvi podrobnih pravil za uporabo uredb Sveta (EGS) št. 1418/76 in (EGS) št. 1766/92 glede uvozno-izvoznega sistema za predelane proizvode iz žit in riža ter o spremembi Uredbe (ES) št. 1162/95 o določitvi posebnih podrobnih pravil za uporabo uvoznih in izvoznih dovoljenj za žita in riž

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1766/92 z dne 30. junija 1992 o skupni ureditvi trga z žiti [1], kakor je bila nazadnje spremenjena z Uredbo (ES) št. 1863/95 [2], in zlasti členov 11, 13 in 16 Uredbe,

ker so v Uredbi Komisije (ES) št. 1518/95 [3] določena podrobna pravila za izvajanje Uredbe Sveta (EGS) št. 1418/76 [4], kakor je bila nazadnje spremenjena z Uredbo (ES) št. 1530/95 [5] in (EGS) št. 1766/92, glede uvozno-izvoznega sistema za predelane proizvode iz žit in riža;

ker Uredba Komisije (ES) št. 2448/95 [6] z veljavnostjo od 1. januarja 1996 spreminja Uredbo Sveta (EGS) št. 2658/87 z dne 23. julija 1987 o carinski in statistični nomenklaturi in skupni carinski tarifi [7], zlasti v zvezi z nekaterimi proizvodi iz žit, ki spadajo v oznako KN 1104;

ker je potrebno Uredbo (ES) št. 1518/95 spremeniti tako, da bodo upoštevane navedene spremembe z veljavnostjo od 1. januarja 1996;

ker so ukrepi, predvideni s to uredbo, v skladu z mnenjem Upravljalnega odbora za žita,

SPREJELA NASLEDNJO UREDBO:

Člen 1

Priloga k Uredbi (ES) št. 1518/95 se spremeni:

1. Tarifna oznaka proizvoda "1104 22 10 100" se nadomesti s tarifno oznako proizvoda "1104 22 20 100".

2. Tarifna oznaka proizvoda "1104 22 99 100" in podatki v zvezi z njo se črtajo.

Člen 2

Ta uredba začne veljati 1. januarja 1996.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. decembra 1995

Za Komisijo

Franz Fischler

Član Komisije

[1] UL L 181, 1.7.1992, str. 21.

[2] UL L 179, 29.7.1995, str. 1.

[3] UL L 147, 30.6.1995, str. 55.

[4] UL L 166, 25.6.1976, str. 1.

[5] UL L 148, 30.6.1995, str. 5.

[6] UL L 259, 30.10.1995, str. 1.

[7] UL L 256, 7.9.1987, str. 1.

--------------------------------------------------
Uredba Sveta (ES) št. 2535/95

z dne 24. oktobra 1995

o spremembi Uredbe (EGS) št. 3730/87 o splošnih pravilih za dobavo hrane iz intervencijskih zalog imenovanim organizacijam za razdeljevanje najbolj ogroženim osebam v Skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker ureditve, ki jih določa Uredba (EGS) št. 3730/87 [3] za dobavo hrane najbolj ogroženim osebam v Skupnosti, temeljijo na razpoložljivosti javnih zalog, ki so rezultat odkupa s strani intervencijskih agencij v skladu z mehanizmi za določene skupne tržne ureditve; ker lahko začasna nerazpoložljivost določenih osnovnih proizvodov med letom oteži izvajanje letnega načrta dobave hrane; ker se lahko ta ovira še poveča s sprejetjem ukrepov za učinkovitejši nadzor trgov in prilagoditev proizvodnje potrebam; ker se kot začasni ukrep v takih okoliščinah in da ne bi ogrozili izvajanja programov dobave zdi primerno zagotoviti možnost zbiranja zadevnih proizvodov na trgu Skupnosti, vendar pod pogoji, ki ne bodo ogrozili načelo dobave proizvodov iz intervencij;

ker bi bilo zato, da bi zagotovili ustrezno upravljanje ureditev, prav tako primerno določiti možnost zbiranja proizvodov na trgu Skupnosti, kadar bi izvajanje letnega načrta dobave glede na geografski položaj javnih zalog v Skupnosti imelo za posledico prenos majhnih količin intervencijskih proizvodov med dvema ali več državami članicami;

ker je treba zagotoviti, da ta uredba velja od začetka obdobja izvajanja letnega načrta dobave,

SPREJEL NASLEDNJO UREDBO:

Člen 1

V člen 1 Uredbe (EGS) št. 3730/87 se dodajo naslednji odstavki:

"Kadar proizvod začasno ni na razpolago v intervencijskih zalogah Skupnosti med izvajanjem letnega načrta iz prvega pododstavka v obsegu, ki je potreben za izvajanje načrta v eni ali več državah članicah, se lahko proizvod zbira na trgu Skupnosti. Zbiranje na trgu Skupnosti se lahko izvede tudi, ko bi izvajanje načrta pomenilo prenos majhnih količin proizvodov med državami članicami iz intervencij države članice, ki ni država, kjer se proizvod potrebuje.

Kadar goveje meso ni na voljo iz intervencijskih zalog, se lahko opravijo nakupi na trgu Skupnosti z zbiranjem katerega koli drugega mesnega proizvoda.

Pogoji za zbiranje na trgu Skupnosti se določijo v skladu s postopkom, opisanim v členu 6."

Člen 2

Ta uredba začne veljati tretji dan po objavi v Uradnem listu Evropskih skupnosti.

Izvajati se začne 1. oktobra 1995.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 24. oktobra 1995

Za Svet

Predsednik

L. Atienza

[1] UL C 260, 5.10.1995, str. 18.

[2] Mnenje podano 13. oktobra 1995 (še ni objavljeno v Uradnem listu).

[3] UL L 352, 15.12.1987, str. 1.

--------------------------------------------------
Uredba Komisije (ES) št. 2390/95

z dne 11. oktobra 1995

o spremembi Uredbe (EGS) št. 1538/91 o uvedbi podrobnih pravil za izvajanje Uredbe (EGS) št. 1906/90 o nekaterih standardih trženja za perutninsko meso

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1906/90 z dne 26. junija 1990 o nekaterih standardih trženja za perutninsko meso [1], kakor je bila nazadnje spremenjena z Uredbo (ES) št. 3204/93 [2], in zlasti členov 7 in 9 Uredbe,

ker Uredba Komisije (EGS) št. 1538/91 [3], kakor je bila nazadnje spremenjena z Uredbo (ES) št. 3239/94 [4], določa podrobna pravila za izvajanje standardov trženja za perutninsko meso;

ker naj se glede na izkušnje spremenijo nekatere opredelitve v zvezi s foie gras in obdelavo klavnega trupa;

ker so ukrepi, predvideni v tej uredbi, skladni z mnenjem Upravljalnega odbora za perutninsko meso in jajca,

SPREJELA NASLEDNJO UREDBO:

Člen 1

Uredba (EGS) št. 1538/91 se spremeni kakor sledi:

1. Prva alinea tretjega pododstavka člena 1(3) se nadomesti z naslednjim:

"— račja jetra tehtajo vsaj 300 g neto."

2. Druga in tretja alinea člena 2(1) se nadomestita z naslednjim:

"— z drobovino,

— brez drobovine.

Beseda "evisceriran" se lahko doda."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, dne 11. oktobra 1995

Za Komisijo

Franz Fischler

Član Komisije

[1] UL L 173, 6.7.1990, str. 1.

[2] UL L 289, 24.11.1993, str. 3.

[3] UL L 143, 7.6.1991, str. 11.

[4] UL L 338, 28.12.1994, str. 48.

--------------------------------------------------
Uredba Komisije (ES) št. 2196/95

z dne 18. septembra 1995

o spremembi Uredbe (EGS) št. 2191/81 o dodeljevanju pomoči za maslo, ki ga kupijo neprofitne ustanove in organizacije

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 804/68 z dne 27. junija 1968 o skupni ureditvi trga z mlekom in mlečnimi proizvodi [1], kakor je bila nazadnje spremenjena z Uredbo (ES) št. 1538/95 [2] in zlasti člena 12(3) Uredbe,

ker Uredba Komisije (EGS) št. 2191/81 [3], kakor je bila nazadnje spremenjena z Uredbo (ES) št. 455/95 [4], predvideva dodeljevanje pomoči za nakup masla neprofitnim ustanovam in organizacijam; ker se lahko za maslo iz Nove Zelandije, ki se proda v Veliki Britaniji, dodeli znižana pomoč, če to maslo ustreza prvovrstni kakovosti po v tej državi članici veljavni razvrstitvi; ker je preferencialni uvozni sistem za maslo iz Nove Zelandije od 1. julija 1995 konsolidiran v kmetijskem sporazumu, sklenjenem v okviru večstranskih trgovinskih pogajanj urugvajskega kroga; ker Uredba (ES) št. 1600/95 z dne 30. junija 1995 o določitvi podrobnih pravil za izvajanje uvoznih režimov in odprtju tarifnih kvot za mleko in mlečne proizvode [5], kakor je bila spremenjena z Uredbo (ES) št. 1763/95, določa stopnjo dajatve [6], ki se uporablja za maslo iz Nove Zelandije, uvoženo v okviru tarifne kvote; ker je treba zato Uredbo (EGS) št. 2191/81 spremeniti;

ker so ukrepi, predvideni s to uredbo, v skladu z mnenjem Upravljalnega odbora za mleko in mlečne proizvode,

SPREJELA NASLEDNJO UREDBO:

Člen 1

Člen 2(3) Uredbe (EGS) št. 2191/81 se nadomesti z naslednjim besedilom:

"3. Pomoč iz odstavka 1 se ne sme dodeliti poleg zmanjšanja dajatve za maslo iz Nove Zelandije, navedeno v Prilogi I k Uredbi Komisije (ES) št. 1600/95 [7]. Znesek pomoči iz odstavka 1 se torej zmanjša za razliko med dajatvijo skupne carinske tarife za maslo in zmanjšano dajatvijo."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. septembra 1995

Za Komisijo

Franz Fischler

Član Komisije

[1] UL L 148, 28.6.1968, str. 13.

[2] UL L 148, 30.6.1995, str. 17.

[3] UL L 213, 1.8.1981, str. 20.

[4] UL L 46, 1.3.1995, str 31.

[5] UL L 151, 1.7.1995, str. 12.

[6] UL L 171, 21.7.1995, str. 36.

[7] UL L 151, 1.7.1995, str. 12.

--------------------------------------------------
Uredba Komisije (ES) št. 2626/95

z dne 10. novembra 1995

o spremembi Uredbe (EGS) št. 1014/90 o določitvi podrobnih izvedbenih pravil za opredelitev, opis in predstavitev žganih pijač

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1576/89 z dne 29. 5. 1989 o določitvi splošnih pravil za opredelitev, opis in predstavitev žganih pijač [1], kakor je bila nazadnje spremenjena z Aktom o pristopu Avstrije, Finske in Švedske, ter zlasti členov 1(4)(i)(1)(b) in 15 Uredbe,

ker je bila s členom 6 Uredbe Komisije (EGS) št. 1014/90 z dne 24. aprila 1990 o določitvi podrobnih izvedbenih pravil za opredelitev, opis in predstavitev žganih pijač [2], kakor je bila nazadnje spremenjena z Uredbo (ES) št. 1712/95 [3], najvišja vsebnost metanola v nekaterih sadnih žganjih zvišana na 1500 gramov na hektoliter, računano na 100 vol % alkohola, pri čemer je morala uporabo te določbe preveriti Komisija na podlagi temeljite ocene o možnosti znižanja največje vsebnosti metanola;

ker je ocena, ki jo je izvedla Komisija, pokazala, da je mogoče znižati največjo vsebnost metanola na raven, podobno tistim, ki jih za sadna žganja določa Uredba (EGS) št. 1576/89, čeprav bi bilo takšno znižanje težavno zlasti za majhne destilarne, ki nimajo primernih tehničnih in finančnih sredstev, da bi se lahko hitro prilagodile zahtevi po upoštevanju znižanja največje mejne vrednosti; ker bi bilo iz zdravstvenih razlogov priporočljivo zmanjšati vsebnost metanola v vseh sadnih žganjih na najnižjo možno raven; ker se zato predlaga, da se postopoma in v fazah uvede novo največjo mejno vrednost za vsebnost metanola v sadnih žganjih, naštetih v členu 6 Uredbe (EGS) št. 1014/90;

ker so potrebni prehodni ukrepi, s katerimi se bo omogočila prodaja proizvodov, polnjenih pred začetkom veljavnosti nove največje dovoljene vsebnosti metanola;

ker so ukrepi, predvideni s to uredbo, v skladu z mnenjem Odbora za izvajanje določb o žganih pijačah,

SPREJELA NASLEDNJO UREDBO:

Člen 1

Člen 6 Uredbe (EGS) št. 1014/90 se spremeni:

1. Odstavek 2 se nadomesti z naslednjim:

"2. Največja vsebnost metanola v sadnih žganjih, pridobljenih iz sadja, ki je našteto v odstavku 1, znaša:

- 1350 gramov na hektoliter, računano na 100 vol % alkohola od 1. januarja 1998, in

- 1200 gramov na hektoliter, računano na 100 vol % alkohola od 1. januarja 2000, razen žganja, pridobljenega iz hrušk viljamovk (Pyrus communis Williams)."

2. Doda se naslednji odstavek 3:

"3. Proizvodi Skupnosti in uvoženi proizvodi iz odstavka 1, polnjeni pred 1. januarjem 1998 ali 1. januarjem 2000, ki izpolnjujejo predpise o vsebnosti metanola v veljavi pred temi roki, se lahko imajo v zalogi za prodajo, dajejo v promet in izvažajo."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. novembra 1995

Za Komisijo

Franz Fischler

Član Komisije

[1] UL L 160, 12.6.1989, str. 1.

[2] UL L 105, 25.4.1990, str. 9.

[3] UL L 163, 14.7.1995, str. 4.

--------------------------------------------------
Uredba Komisije (ES) št. 2370/95

z dne 10. oktobra 1995

o spremembi Uredbe (ES) št. 2280/95 o dobavi žit kot pomoči v hrani

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3972/86 z dne 22. decembra 1986 o politiki in upravljanju pomoči v hrani [1], kakor je bila nazadnje spremenjena z Uredbo (EGS) št. 1930/90 [2], in zlasti člena 6(1)(c) Uredbe,

ker je bil v Uredbi Komisije (ES) št. 2280/95 [3] objavljen razpis za dobavo 20274 ton žit kot pomoč v hrani; ker naj se spremenijo nekateri od pogojev, določenih v Prilogi I navedene uredbe,

SPREJELA NASLEDNJO UREDBO:

Člen 1

Za serijo B se točka 10 Priloge I k Uredbi (ES) št. 2280/95 nadomesti z:

"10. Pakiranje in označevanje (8), (9), (11): Glej UL C 114, 29.4.1991, str. 1 (II.A.(2)(c) in II.A.(3))

oznake v angleščini

Pakiranje v vreče je treba izvesti pred odpremo"

.

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. oktobra 1995

Za Komisijo

Franz Fischler

Član Komisije

[1] UL L 370, 30.12.1986, str. 1.

[2] UL L 174, 7.7.1990, str. 6.

[3] UL L 232, 29.9.1995, str. 10.

--------------------------------------------------
UREDBA KOMISIJE (ES) št. 1021/95

z dne 5. maja 1995,

o spremembi Uredbe (EGS) št. 890/78 o podrobnih pravilih za certificiranje hmelja

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti;

ob upoštevanju Uredbe Sveta (EGS) št. 1696/71 z dne 26. julija 1971 o skupni ureditvi trga za hmelj [1], kakor je bila spremenjena z Aktom o pristopu Avstrije, Finske in Švedske, in Uredbe (ES) št. 3290/94 [2], in zlasti člena 2(5) Uredbe;

ker bi bilo treba kot posledica pristopa Avstrije, Finske in Švedske prilagoditi Uredbo Komisije (EGS) št. 890/78 [3], kakor je bila nazadnje spremenjena z Uredbo (ES) št. 852/94 [4];

ker so ukrepi, predvideni s to uredbo, v skladu z mnenjem Upravljalnega odbora za hmelj,

SPREJELA NASLEDNJO UREDBO:

Člen 1

Uredba (EGS) št. 890/78 se spremeni:

1. Člen 5a se zamenja z naslednjim:

"Člen 5a

Certifikat iz člena 5 Uredbe (EGS) št. 1784/77, ima vsaj eno od naslednjih besedil, ki jih uporabi organ, pooblaščen za certificiranje:

[***INSERT MULTILINGUAL TEXT***] "

2. Člen 6(3) se zamenja z naslednjim;

"3. Pred 1. septembrom 1978 države članice Komisiji sporočijo seznam centrov za certificiranje in kodo za vsak center.

V primeru Grčije, Španije, Portugalske in Avstrije se te informacije sporočijo pred koncem četrtega meseca po dnevu pristopa.

Seznam teh centrov in njihove kodne številke se objavijo v Uradnem listu Evropskih skupnosti. Vsako leto se objavi tekoče urejen seznam."

3. Člen 11 se zamenja z naslednjim:

"Člen 11

Pred 1. septembrom 1978 države članice Komisiji sporočijo seznam con ali regij proizvodnje, naveden v členu 6(1) Uredbe (EGS) št. 1784/77.

V primeru Grčije, Španije, Portugalske in Avstrije se te informacije sporoči pred koncem četrtega meseca po datumu pristopa."

4. Točka 2 Priloge III se zamenja z naslednjim:

"B za Belgijo

DK za Dansko

D za Zvezno republiko Nemčijo

GR za Grčijo

ES za Španijo

FR za Francijo

IRL za Irsko

IT za Italijo

L za Luksemburg

NL za Nizozemsko

OE za Avstrijo

P za Portugalsko

FIN za Finsko

S za Švedsko

UK za Združeno kraljestvo."

Člen 2

Ta uredba začne veljati na dan objave v Uradnem listu Evropskih skupnosti.

Uporablja se od 1. januarja 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 5. maja 1995

Za Komisijo

Franz FISCHLER

Član Komisije

[1] UL L 175, 4.8.1971, str. 1.

[2] UL L 349, 31.12.1994, str. 105.

[3] UL L 117, 29.4.1978, str. 43.

[4] UL L 98, 16.4.1994, str. 22.
Uredba Komisije (ES) št. 1390/95

z dne 20. junija 1995

o spremembi Uredbe (ES) št. 671/95 o dodelitvi posebnih referenčnih količin nekaterim proizvajalcem mleka in mlečnih proizvodov v Avstriji in na Finskem

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3950/92 z dne 28. decembra 1992 o uvedbi dodatne dajatve v sektorju mleka in mlečnih proizvodov [1], kakor je bila nazadnje spremenjena z Uredbo (ES) št. 630/95 [2], in zlasti sedmega pododstavka člena 3(2) Uredbe,

ker Uredba (ES) št. 671/95 [3] določa pravila za dodeljevanje posebnih referenčnih količin nekaterim proizvajalcem mleka in mlečnih proizvodov v Avstriji in na Finskem; ker po upravnih težavah v Avstriji, ki jih ni mogoče pripisati zainteresiranim strankam, v nekaj primerih ni bilo mogoče izpolniti skrajnega roka, določenega za predložitev zahtevkov proizvajalcev; ker je zato treba zadevni skrajni rok spremeniti;

ker so ukrepi, predvideni s to uredbo, v skladu z mnenjem Upravljalnega odbora za mleko in mlečne proizvode,

SPREJELA NASLEDNJO UREDBO:

Člen 1

Prva in druga alinea člena 2 Uredbe (ES) št. 671/95 se nadomestita z:

"— pred 1. majem pred datumom izteka obdobja dokončne ali delne prekinitve proizvodnje, ali pred 30. junijem 1995, če se to obdobje izteče v letu 1995,

— pred 30. junijem 1995 za zahtevke, ki jih predložijo proizvajalci, ki izpolnjujejo pogoje iz člena 1(1)(c)."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. junija 1995

Za Komisijo

Franz Fischler

Član Komisije

[1] UL L 405, 31.12.1992, str. 1.

[2] UL L 66, 24.3.1995, str. 11.

[3] UL L 70, 30.3.1995, str. 2.

--------------------------------------------------